Onderwysdepartement herroep vraelyste oor LGBTQI(Foto: pixabay) Die departement van onderwys in Gauteng het ŉ vraelys aan skole, waarin leerders gevra word om hul gendervoorkeur aan te dui, onttrek. Die brief moes dien as bevestiging dat ŉ leerder ŉ lid van die LGBTQI-gemeenskap is en hy of sy kan dan, deur ŉ boksie te merk, aandui met watter seksuele oriëntasie hulle identifiseer. Die brief gee ook die opsie dat ŉ leerder “ondersteuning” – of nie – hiermee kan ontvang. Steve Mabona, woordvoerder van die Gautengse departement van onderwys, het Vrydag aan Maroela Media bevestig dat die brief onttrek is omdat dit “voortydig” was. Ouers of leerders ouer as 12 is aanvanklik gevra om die brief te onderteken. Adv. Anton Alberts, die VF Plus se nasionale voorsitter en ŉ lid van die Gautengse wetgewer, sê dit is onwettig omdat ŉ kind onder agtien nie sonder die bystand van ŉ ouer of voog enige ooreenkoms mag sluit of persoonlike inligting met ander mag deel nie, dit sluit die onderwysdepartement in. Alberts sê die VF Plus beskou die vraelys ook as ŉ stap ter voorbereiding van verskeie veranderinge by skole in Gauteng. “Dit sluit in die skep van geslagsneutrale toilette, die toelating van seuns wat as meisies identifiseer in meisietoilette en sport en die streng bestuur van die gebruik van nuwe name op grond van veranderde geslagsidentifikasie. “Indien hierdie reëls in werking gestel word, sal dit vroueregte fundamenteel ondermyn, onder meer omdat persone wat wettig as mans geklassifiseer is, in jong vroue se private ruimte kan inbeweeg. “Op die sportveld sal dit ook tot ongelyke mededinging en moontlike beserings ly,” sê Alberts. Die vraelys wat na sommige skole gestuur is. Dit is intussen herroep. Nuwe riglyne waaraan die departement skaaf om skole meer inklusief en toeganklik te maak, sluit in om weg te doen met genderspesifieke voornaamwoorde en die gebruik van niegenderspesifieke kleedkamers by skole. Duisende mense het reeds aangedui dat hulle nie te vinde hiervoor is nie en ŉ petisie teen die voorstel is al byna 87 000 keer onderteken. Chris Klopper, uitvoerende hoof van die Suid-Afrikaanse Onderwysersunie (SAOU), sê die organisasie het, nadat hy vroeër vandeesweek van die vraelys bewus geword het, dadelik met die departement daaroor in gesprek getree. Hy sê die brief laat dit lyk of enige tradisionele siening oor seksualiteit as buitengewoon geag word en dat die proses wat die departement gevolg het ook tot viktimisering en intimidasie lei. Klopper sê die brief is na alle waarskynlikheid ook strydig met wetgewing. Klopper het ook bevestig dat die departement die brief Vrydag herroep het. “Die SAOU respekteer mense wat ŉ bepaalde seksualiteit aanhang en hulle het ook die reg om gerespekteer te word. “Na ons oordeel het iemand egter die klok gehoor lui, maar hulle weet nie waar die bel hang nie.” Melanie Buys, hoof van ontwikkeling by die Solidariteit Skoleondersteuningsentrum (SOS), sê daar is geen wetgewing wat skole verplig om oor LGBTQI standpunt in te neem of om dit in hul beleid te verwoord nie en ŉ opdrag daaroor aan skole sal voortydig wees. “Verwysing daarna is bloot nog praatjies; daar is nog nie eens konsepwetgewing daaroor nie. “Dit is egter belangrik om ruimte te laat vir uitsonderlike gevalle, dit met empatie te hanteer en oplossing te probeer vind binne konteks van elke situasie,” sê Buys. Alberts sê ook die VF Plus glo in die versigtige afweeg van belange van verskillende mense, maar dat die uitsondering op die reël rakende geslagsidentifikasie nie die norm kan word nie. “Indien daar nie teen die LGBTQI-groepe gediskrimineer mag word nie, mag daar ook nie gediskrimineer word teen die meerderheid wat hulle as mans of vroue en in die geval van minderjariges, seuns of meisies, identifiseer nie,” sê Alberts.